คุ้มเข้ม! กรมควบคุมโรค เริ่มแผนสกัด “ฝีดาษลิง” ผ่าน Thailand Pass
กรมควบคุมโรค เริ่มแผนคัดกรอง “ฝีดาษลิง” ผ่าน Thailand Pass ที่เดินทางเข้าไทยผ่านสนามบินสุวรรณภูมิ ด้วยระบบ Thailand Pass พร้อมเน้นย้ำประชาชนที่เดินทางกลับมาจากประเทศเสี่ยงสังเกตอาการอย่างใกล้ชิด
กรมควบคุมโรค เริ่มแผนคัดกรอง “ฝีดาษลิง” ผ่าน Thailand Pass ที่เดินทางเข้าไทยผ่านสนามบินสุวรรณภูมิ ด้วยระบบ Thailand Pass พร้อมเน้นย้ำประชาชนที่เดินทางกลับมาจากประเทศเสี่ยงสังเกตอาการอย่างใกล้ชิด
25 พ.ค. 2565

นพ.โอภาส การย์กวินพงศ์ อธิบดีกรมควบคุมโรค เปิดเผยว่า กองด่านควบคุมโรคติดต่อระหว่างประเทศและกักกันโรค กรมควบคุมโรค ที่ตั้งอยู่ภายในท่าอากาศยานสุวรรณภูมิ ได้เริ่มคัดกรองกลุ่มเสี่ยง “โรคฝีดาษลิง” สำหรับผู้ที่เดินทางเข้าประเทศผ่านระบบ Thailand Pass ซึ่งจะช่วยให้ตรวจจับกลุ่มเสี่ยงได้รวดเร็วขึ้น และป้องกันการแพร่ระบาดในประเทศ หลังพบการแพร่ระบาดในหลายประเทศ และสามารถติดต่อจากคนสู่คนได้
โดยการเฝ้าระวังโรคภายในประเทศ จะเน้นการติดตามเฝ้าระวังผู้ที่เดินทางมาจากประเทศที่มีความเสี่ยงสูง เช่น ประเทศในแถบทวีปแอฟริกากลาง เช่น ไนจีเรีย และคองโก และประเทศในยุโรปที่มีการแพร่ระบาดภายในประเทศขณะนี้
ส่วนการคัดกรอง จะดูว่ามีไข้ตั้งแต่ 38 องศาเซลเซียส หรือประวัติมีไข้ร่วมกับมีอาการหนึ่งอาการ ได้แก่ เจ็บคอ ปวดศีรษะ ปวดกล้ามเนื้อ ปวดหลัง และต่อมน้ำเหลืองโต ประกอบกับมีผื่นกระจายตามลำตัว มีลักษณะเป็นตุ่มนูน ตุ่มน้ำใส ตุ่มหนอง หรือตุ่มตกสะเก็ด และเดินทางมาจากหรืออาศัยอยู่ใน ประเทศที่มีการรายงานการระบาดของโรคฝีดาษลิงในประเทศภายใน 21 วัน พร้อมแจกบัตรเตือนสุขภาพ (Health beware card) เป็น QR code ให้ผู้ที่มีอาการดังกล่าวสแกนเพื่อเข้าระบบรายงานอาการป่วย ซึ่งหลักๆ ในบัตรจะระบุว่าหากมีอาการ เช่น ไข้ มีตุ่มให้รายงานเข้าระบบ และรีบไปพบแพทย์ในโรงพยาบาลที่ใกล้ที่สุด รวมถึงแจ้งประวัติการเดินทางจากประเทศกลุ่มเสี่ยงให้เจ้าหน้าที่ทราบด้วย
สำหรับการป้องกัน “โรคฝีดาษลิง” กรณีมีการเดินทางกลับจากประเทศที่เป็นเขตติดโรค ต้องทำการคัดกรองและเฝ้าระวังอาการจนครบ 21 วัน หากมีอาการเจ็บป่วยให้รีบไปพบแพทย์ทันที, ไม่นำสัตว์ป่ามาเลี้ยงหรือนำเข้าสัตว์จากต่างประเทศโดยไม่มีการคัดกรอง และทำการแยกกักเพื่อมิให้ผู้ป่วยมีการแพร่กระจายเชื้อ, หลีกเลี่ยงการสัมผัสโดยตรงกับเลือด สารคัดหลั่ง หรือตุ่มหนองของสัตว์ที่ติดเชื้อหรือสัตว์ป่า, หลีกเลี่ยงการกินเนื้อสัตว์ที่ปรุงสุกไม่เพียงพอ, หมั่นล้างมือบ่อยๆ ด้วยสบู่และน้ำ หรือ เจลแอลกอฮอล์ เมื่อสัมผัสกับสัตว์หรือคนที่ติดเชื้อ